紅軍輸波海倫致賀 加歷查:睇到慘敗嘅好處
2024年04月12日 11:01
東網電視
更多新聞短片
利物浦可以集中火力爭英超冠軍。
利物浦喺歐霸盃8強首回合慘敗,表現令球迷失望,不過「紅軍」名宿加歷查就相當樂觀,認為今場大敗可以令球隊專心英超爭霸,更呼籲領隊高普喺下星期次回合盡派後備,瞓身搶英超冠軍。至於曼聯前鋒海倫,就出文祝賀舊東家阿特蘭大贏波。
加歷查喺社交網表示:「嚇死人嘅戰果同表現,大敗嘅唯一安慰,就係高普喺次回合一定要用晒後備球員去踢,將全部力量放喺英超上面!」利物浦周日(14日)聯賽會迎戰水晶宮,下周中次回合之後,會喺21號作客富咸。阿特蘭大踢出漂亮一仗,上季仲效力阿特蘭大嘅曼聯前鋒海倫亦喺社交網貼相祝賀,留言「Mola mia」(永不放棄)。
高普賽後被問到次回合嘅策略,呢位德國主帥就拒絕透露:「我依家冇心情諗下個星期嘅比賽,尤其中間仲有場聯賽。我會等下星期一先再睇番呢場波,我哋可唔可以贏阿特蘭大?有可能。贏唔贏到3比0?唔知,但如果繼續係今場嘅表現就冇可能。」